የግብፅና የሱዳን መሪዎች በህዳሴ ግድቡ ላይ መወያየታቸው በኢትዮጵያ ላይ የሚፈጥረው ሥጋት እንደሌለ ተነገረ
የግብፅ ፕሬዚዳንት አብዱልፈታህ አልሲሲና የሱዳን አቻቸው ኦማር ሐሰን አል በሽር በህዳሴ ግድቡ ላይ መወያየት፣ በኢትዮጵያ ላይ ሥጋት እንደማይፈጥር መንግሥት አስታወቀ፡፡ የሁለቱ አገሮች መሪዎች ከአምስት ቀናት በፊት በካይሮ ተገናኝተው በሁለቱ በመካከላቸው ተፈጥሮ በነበረው አለመግባባትና በህዳሴ ግድቡ ላይ ውይይት ማድረጋቸው ታውቋል፡፡ መሪዎቹ በግድቡ ላይ ውይይት ማድረጋቸው ለኢትዮጵያ የሚፈጥረው ሥጋት እንደሌለ የውጭ ጉዳይ ሚኒስቴር አስታውቋል፡፡የሚኒስቴሩ ቃል አቀባይ አቶ መለስ ዓለም ዓርብ መጋቢት 14 ቀን 2010 ዓ.ም. ለሪፖርተር እንደተናገሩት፣ ሁለቱ አገሮች በህዳሴ ግድቡ ላይ መወያየታቸው ኢትዮጵያን ሥጋት ውስጥ አይከትም፡፡ ምክንያታቸውን ሲያብራሩም የሱዳን መንግሥት ግድቡን የሚደግፍ መሆኑን ጠቁመዋል፡፡ ‹‹ሱዳንና ግብፅ በህዳሴ ግድቡ ላይ ሊነጋገሩ ይችላሉ፡፡ ነገር ግን ግድቡ እንዴት ይሞላ በሚለው ጉዳይ ላይ መነጋገር አይችሉም፤›› ሲሉ አስረድተዋል፡፡ ቢነጋገሩም ትርጉም እንደሌለውና በግድቡ ላይ የሚያመጣው ተፅዕኖ እንደሌለ አክለዋል፡፡‹‹የህዳሴ ግድቡ ጉዳይ የሦስቱ አገሮች ጉዳይ ነው፡፡ ይኼ ማለት ግን በግድቡ ጉዳይ መነጋገር አይነኬና ነውር ነው ለማለት አይደለም፤›› ሲሉ አስረድተዋል፡፡ ግድቡን በተመለከተ መወያየት ቢችሉም ውሳኔ ማስተላለፍ እንደማይችሉ ግን ተናግረዋል፡፡ ሱዳን በግብፅ የሚገኙትን አምባሳደርዋን ወደ አገሯ ከጠራች በኋላ በሁለቱ አገሮች መካከል ውዝግብ ተፈጥሮ እንደነበር ይታወሳል፡፡የሁለቱ አገሮች መሪዎች በአፍሪካ ኅብረት የመሪዎች ጉባዔ ጎን ለጎን ከጠቅላይ ሚኒስትር ኃይለ ማርያም ደሳለኝ ጋር በመሆን በሸራተን ሆቴል ባደረጉት ውይይት፣ በመካከላቸው የነበረውን አለመግባባት ለመፍታት መወሰናቸውን ተዘግቦ ነበር፡፡ የሱዳን ፕሬዚዳንትና የግብፅ አቻቸው በካይሮ ተገናኝተው በሁለቱ አገሮች መካከል ተፈጠሮ ስለነበረው ውዝግበ ውይይት ከማድረጋቸው ባሻገር፣ በህዳሴ ግድቡ ላይ ሰፋ ያለ ውይይት ማድረጋቸውንና አንድ ዓይነት አቋም መያዛቸውን መረጃው አመላክቷል፡፡ሱዳን የህዳሴ ግድቡን ግንባታ እንደምትደግፍና ኢትዮጵያ ብቻዋን እየገነባችው በመሆኑ ‹‹ውለታ አለብን›› ማለቷን በተመለከተ መዘገባችን አይዘነጋም፡፡በተቃራኒው የግብፅ መንግሥት የህዳሴ ግድቡን ግንባታ በተመለከተ የተለያዩ አቋሞች ከማሳየቷም በላይ፣ ፕሬዚዳንት አልሲሲ ‹‹የናይል ወንዝ የሞትና የሽረት ጉዳይ ነው፤›› ብለው እንደነበር መዘገቡ አይዘነጋም፡፡የግብፅ አቋም ነገ ምን ሊሆን እንደሚችል ባይታወቅም፣ በአሁኑ ወቅት ከኢትዮጵያ ጋር በመነጋገርና ችግሩን በውይይት ለመፍታት ፅኑ እምነት እንዳላት  አልሲሲ ሸራተን ሆቴል ተካሄዶ በነበረው የመሪዎች የሦስትዮሽ ውይይት ላይ መናገራቸው ይታወሳል፡፡ግብፅና ሱዳን የህዳሴ ግድቡን በተመለከተ ከቅርብ ጊዜ ወዲህ ውይይት ሲያደርጉ ባይስተዋልም፣ የአሁኑ ውይይት ለየት ያለና የሁለቱን አገሮች ልዩነት ያጠበበ እንደሆነ መረጃዎች ያመለክታሉ፡፡ ኢትዮጵያን  ሳያካትት የሚደረግ የህዳሴ ግድብ ውይይት ለኢትዮጵያ ሥጋት ሊሆን እንደሚችልም የፖለቲካ ተንታኞች ሲናገሩ ተደምጧል፡፡ኢትዮጵያ ካለችበት ወቅታዊ ሁኔታና የሱዳን ፊቷን ወደ ግብፅ ማዞሯ በትኩረት መታየት ያለበት ጉዳይ እንደሆነ ይናገራሉ፡፡ ሦስቱ አገሮች በህዳሴ ግድቡ አሞላልና አለቃቀቅ እንዲሁም አካባቢያዊ ተፅዕኖ ውይይት ማድረግ ከጀመሩ ከሁለት ዓመታት በላይ ቢያስቆጥሩም፣ እስካሁን ድረስ ስምምነት ላይ ደርሰው ውይይቱ መቋጫ አላገኘም፡፡  